ΚΩΝΣΤΑΝΤΙΝΟΣ   ΚΑΡΑΘΕΟΔΩΡΗ
(1873 – 1950)

Ανδρών σοφών κι επιφανών
Ελλήνων μαθηματικών,
αρχές, αξιώματα κρατούν
ες βίον ανθρώποις ωφελούν.

Της φυσικής οι νόρμες
τον κόσμο συντηρούν,
δόξα στις επιστήμες
που τις υπηρετούν.

Ο κληρονόμος του Θαλή,
μέγας Καραθεοδωρή,
την έρευνα προχώρησε,
την πρόοδο εδραίωσε.
 
Άριστα στη διατριβή,
μα ήταν μόνο η αφορμή.
Στο Γκαίτιγκεν υφηγητής
και γρήγορα καθηγητής.

Από τον Φέλιξ Κλάιν
μέχρι τον Αϊνστάιν,
όλοι υποκλίνονται σ’ αυτόν
στο λογισμό μεταβολών.
 
Στη Σμύρνη οργανώνει
ανώτατες σχολές,
τις έδρες πλαισιώνει
με θετικές αρχές.

Σύμμορφες απεικονίσεις
ορισμούς και συναρτήσεις,
τύπους και μεταβλητές
κύκλους και κλειστές γραμμές.

Στη θερμοδυναμική
η περίφημη αρχή,
πρόταση ουσιαστική
αξιωματικά ορθή.

Μα και στη γεωμετρία
μια μεγάλη εικασία,
ανοιχτό ζήτημα θέτει
που κρατά ογδόντα έτη.
 
Ο ορισμός της εντροπίας
ομορφιά της δυσκολίας,
βάση στην τοπολογία
μελετά νέα στοιχεία.

Σπουδαίοι μετασχηματισμοί
Λόρεντζ – Καραθεοδωρή,
στη σύγχρονη τη φυσική
μοναδική εφαρμογή.

Στο χώρο ποικιλομορφία…
Στο χρόνο ανισομετρία…
Στον κόσμο πάντα κάτι ρέει…
Σε όλα υπάρχουν κορυφαίοι!

07.02.2013
Θώδης Κωνσταντίνος
Εκπαιδευτικός